Keywords

Summary



Keywords

1. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Ochranné známky zložené výlučne z označení alebo údajov, ktoré môžu slúžiť na označenie vlastností tovaru

[Nariadenie Rady č. 40/94, článok 7 ods. 1 písm. c)]

2. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Opisný charakter označenia

[Nariadenie Rady č. 40/94, článok 7 ods. 1 písm. b) a c)]

3. Ochranná známka Spoločenstva – Definícia a nadobudnutie ochrannej známky Spoločenstva – Absolútne dôvody zamietnutia – Ochranné známky, ktoré nemajú rozlišovaciu spôsobilosť, opisný alebo obvyklý charakter – Výnimka – Nadobudnutie rozlišovacej spôsobilosti používaním

(Nariadenie Rady č. 40/94, článok 7 ods. 3)

Summary

1. Z hľadiska priemerného anglicky hovoriaceho spotrebiteľa je označenie EUROPIG, ktorého zápis sa požadoval pre „mäso, hydinu (hydinové mäso); divinu; mäsové výťažky; konzervované, sušené alebo varené ovocie a zeleninu, konzervované mäso; párky; salámy; údeniny; šunku; slaninu; mäsové nátierky“ zaradené do triedy 29 v zmysle Nicejskej dohody, a pre „mäsové paštéty; paštéty“, zaradené do triedy 30 v zmysle uvedenej dohody, opisom výrobkov uvedených v žiadosti o zápis ochrannej známky Spoločenstva v zmysle článku 7 ods. 1 písm. c) nariadenia č. 40/94 o ochrannej známke spoločenstva.

Toto označenie sa totiž skladá výlučne z výrazov slúžiacich na označenie určitých vlastností dotknutých výrobkov. V spojení s týmito výrobkami môže byť dotknutou skupinou verejnosti vnímané ako údaj, že ide o výrobky európskeho pôvodu získané z ošípaných.

Okrem toho zloženie novotvaru „europig“ nie je neobvyklé, ale vzhľadom na lexikálne pravidlá anglického jazyka bežné. Prihlasovaná ochranná známka teda u cieľovej skupiny verejnosti nevytvára dojem dostatočne vzdialený od dojmu vytvoreného jednoduchým spojením slovných prvkov, ktoré ju tvoria, tak, aby tým bol zmenený význam alebo rozsah tohto pojmu.

(pozri body 31, 34 – 36)

2. Slovná ochranná známka, ktorá opisuje vlastnosti výrobkov alebo služieb v zmysle článku 7 ods. 1 písm. c) nariadenia č. 40/94 o ochrannej známke Spoločenstva, z tohto dôvodu jednoznačne nemá voči týmto výrobkom alebo službám rozlišovaciu spôsobilosť v zmysle článku 7 ods. 1 písm. b) uvedeného nariadenia.

(pozri bod 47)

3. Nadobudnutie rozlišovacej spôsobilosti používaním ochrannej známky v zmysle článku 7 ods. 3 nariadenia č. 40/94 o ochrannej známke spoločenstva si vyžaduje, aby prinajmenšom významná časť príslušnej skupiny verejnosti identifikovala vďaka ochrannej známke predmetné výrobky alebo služby ako pochádzajúce od určitého podniku. V každom prípade okolnosti, za ktorých možno považovať podmienku získania rozlišovacej spôsobilosti používaním za splnenú, nemôžu byť stanovené iba na základe všeobecných a abstraktných údajov, akými sú určité percentuálne hodnoty.

Pri posudzovaní získania rozlišovacej spôsobilosti ochrannej známky v dôsledku používania, ktorého bola predmetom, je vhodné brať do úvahy faktory, akými sú najmä podiel na trhu tejto ochrannej známky, intenzita, geografický rozsah a doba používania uvedenej ochrannej známky, výška investícií vynaložených podnikom na jej reklamu, pomer záujmových skupín, ktoré vďaka ochrannej známke identifikujú výrobok ako pochádzajúci od určitého podniku. V tomto ohľade sú vhodnými dôkaznými prostriedkami najmä vyhlásenia obchodných a priemyselných komôr a iných profesijných organizácií.

(pozri body 55, 56)